Sklep Komisije

z dne 14. avgusta 2003

o prenosu upravljanja pomoči na izvajalske agencije za predpristopne ukrepe v kmetijstvu in razvoju podeželja v Republiki Bolgariji v predpristopnem obdobju

(2003/614/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1266/1999 z dne 21. junija 1999 o usklajevanju pomoči državam prosilkam v okviru pred pristopne strategije in o spremembah Uredbe (EGS) št. 3906/89 [1] in zlasti člena 12(2) Uredbe,

ob upoštevanju Uredbe Sveta (ES) št. 1268/1999 z dne 21. junija 1999 o podpori Skupnosti za predpristopne ukrepe za kmetijstvo in razvoj podeželja v državah prosilkah Srednje in Vzhodne Evrope v predpristopnem obdobju [2], nazadnje spremenjena z Uredbo (ES) št. 696/2003 [3] in zlasti členov 4(5) in (6) Uredbe,

ob upoštevanju naslednjega:

(1) Posebni pristopni program za kmetijstvo in razvoj podeželja za Republiko Bolgarijo (v nadaljnjem besedilu Sapard) je bil odobren z Odločbo Komisije z dne 20. oktobra 2000 [4] in spremenjen z Odločbo Komisije z dne 21. maja 2002 v skladu s členom 4(5) Uredbe (ES) št. 1268/1999.

(2) Vlada Republike Bolgarije in Komisija, ki je delovala v imenu Skupnosti, sta 18. decembra 2000 podpisali Večletni sporazum o financiranju, ki določa tehnični, pravni in upravni okvir za izvajanje Saparda, spremenjen z Letnim sporazumom o financiranju za leto 2001, podpisanim 19. februarja 2002, ki je naposled začel veljati 29. julija 2002.

(3) Agencija Sapard je bila imenovana s strani pristojnega organa Republike Bolgarije za izvedbo nekaterih ukrepov, opredeljenih v Sapardu. Nacionalni sklad Ministrstva za finance je bil imenovan za finančne naloge, ki jih mora opravljati v okviru izvajanja Saparda.

(4) Na podlagi analize sposobnosti za upravljanje nacionalnega in resornega programa/projekta, postopkov finančnega nadzora in ustroja javnih financ vsakega posameznega primera, predvidene v členu 12(2) Uredbe (ES) št. 1266/1999, je Komisija sprejela Odločbo 2001/380/ES z dne 14. maja 2001 o prenosu upravljanja pomoči na izvajalske agencije za predpristopne ukrepe v kmetijstvu in razvoju podeželja v Republiki Bolgariji v predpristopnem obdobju [5] glede nekaterih ukrepov, predvidenih v Sapardu.

(5) Odtlej je Komisija opravila nadaljnjo analizo na podlagi člena 12(2) Uredbe (ES) št. 1266/1999 v zvezi z ukrepi 1.2.1 "Trgi na debelo", 1.4 "Gozdarstvo in pogozdovanje kmetijskih zemljišč, naložbe v gozdarska gospodarstva, predelava in trženje gozdarskih proizvodov", 1.5 "Ustanavljanje skupin proizvajalcev", 2.2 "Obnova in razvoj vasi, varstvo in ohranjanje dediščine podeželja in kulturnih tradicij", 2.3 "Razvoj in izboljšanje podeželske infrastrukture", 3.1 "Izboljšanje poklicnega usposabljanja" in 4.1 "Tehnična pomoč", predvidenimi v Sapardu. Komisija meni, da Republika Bolgarija, tudi v zvezi s temi ukrepi, izpolnjuje določbe členov 4 do 6 in Priloge k Uredbi Komisije (ES) št. 2222/2000 z dne 7. junija 2000 o finančnih pravilih za uporabo Uredbe Sveta (ES) št. 1268/1999 o podpori Skupnosti predpristopnim ukrepom za kmetijstvo in razvoj podeželja v državah prosilkah srednje in vzhodne Evrope v predpristopnem obdobju [6], nazadnje spremenjena z Uredbo (ES) št. 188/2003 [7], ter minimalne pogoje, določene v Prilogi k Uredbi (ES) št. 1266/1999.

(6) Zato je primerno odstopiti od zahteve po predhodni odobritvi iz člena 12(1) Uredbe (ES) št. 1266/1999 ter decentralizirano upravljanje pomoči v skladu z ukrepi 1.2.1, 1.4, 1.5, 2.2, 2.3, 3.1 in 4.1 prenesti na Državni kmetijski sklad in na Direkcijo Nacionalni sklad Ministrstva za finance Republike Bolgarije.

(7) Ker pa preverjanje, ki ga Komisija izvaja za ukrepe 1.2.1, 1.4, 1.5, 2.2, 2.3, 3.1 in 4.1, temelji na sistemu, ki še ne deluje povsem v zvezi z vsemi pomembnimi elementi, je zato primerno v skladu s členom 3(2) Uredbe (ES) št. 2222/2000 začasno prenesti upravljanje Saparda na Državni kmetijski sklad in na Direkcijo Nacionalni sklad Ministrstva za finance.

(8) 3. julija 2003 so bolgarske oblasti predlagale pravila za upravičenost izdatkov v skladu s členom 4(1) oddelka B Večletnega sporazuma o financiranju. Komisija odloči o tem.

(9) Poln prenos upravljanja Saparda je predviden šele po nadaljnjem preverjanju za zagotovitev zadovoljivega delovanja sistema ter po izvedbi kakršnih koli priporočil, ki jih lahko izda Komisija v zvezi s prenosom upravljanja pomoči na Državni kmetijski sklad in na Direkcijo Nacionalni sklad Ministrstva za finance –

SKLENILA:

Člen 1

S tem sklepom Komisija odstopa od zahteve po predhodni odobritvi izbiranja projektov in sklepanja pogodb za ukrepe 1.2.1, 1.4, 1.5, 2.2, 2.3, 3.1 in 4.1 Republike Bolgarije iz člena 12(1) Uredbe (ES) št. 1266/1999.

Člen 2

Upravljanje Saparda se začasno prenese na:

1. Državni kmetijski sklad (Agencija Sapard) s sedežem na 55 Hristo Botev Boulevard, 1040 Sofija, Bolgarija, za izvajanje ukrepov 1.2.1, 1.4, 1.5, 2.2, 2.3, 3.1 in 4.1 Saparda, kot so opredeljeni v Programu za razvoj kmetijstva in podeželja, odobrenem z Odločbo Komisije z dne 20. oktobra 2000; in

2. Direkcijo Nacionalni sklad Ministrstva za finance s sedežem na 102 Radkovski Street, 1040 Sofija, Bolgarija, za finančne naloge, ki jih mora opravljati v okviru izvajanja Saparda za ukrepe 1.2.1, 1.4, 1.5, 2.2, 2.3, 3.1 in 4.1 za Republiko Bolgarijo.

Člen 3

Brez poseganja v morebitne sklepe, ki posameznim upravičencem dodelijo pomoč v okviru programa Sapard, veljajo pravila za upravičenost izdatkov, ki jih je Republika Bolgarija predlagala v pismu z dne 3. julija 2003.

V Bruslju, 14. avgusta 2003

Za Komisijo

Franz Fischler

Član Komisije

[1] UL L 161, 26.6.1999, str. 68.

[2] UL L 161, 26.6.1999, str. 87.

[3] UL L 99, 17.4.2003, str. 24.

[4] C(2000) 3058 konč.

[5] UL L 134, 17.5.2001, str. 65.

[6] UL L 253, 7.10.2000, str. 5.

[7] UL L 27, 1.2.2003, str. 14.

--------------------------------------------------